
[bookmark: TextBodyBegin]Az Európai Parlament,
–	tekintettel a Tunéziáról szóló korábbi állásfoglalásaira,
–	tekintettel az EU–Tunézia társulási megállapodásra,
–	tekintettel az EU–Tunézia egyetértési megállapodásra,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Szonja ad-Dahmáni ügyvédet és újságírót a Carthage+ televíziós csatornán való szereplését követően, 2024 májusában a Tunéziai Ügyvédi Kamara irodájában letartóztatták; mivel letartóztatása óta öt különböző bírósági eljárást indítottak ellene, és háromszor elítélték; mivel további tárgyalásokat terveznek, és összbüntetése elérheti a 24 évet;
B.	mivel Szonja ad-Dahmáni embertelen és megalázó fogvatartási körülményeknek van kitéve, és nem fér hozzá orvosi ellátáshoz;
C.	mivel húgát, Ramla ad-Dahmánit 2025 júliusában hamis hírek terjesztésének vádjával, távollétében ítélték el;
1.	elítéli Szonja ad-Dahmáni ügyvéd és médiakommentátor önkényes fogva tartását, bírósági zaklatását és elítélését;
2.	követeli Szonja ad-Dahmáni és a véleménynyilvánítás szabadságához való joguk gyakorlása miatt fogva tartott valamennyi személy, köztük a politikai foglyok és az emberijog-védők azonnali és feltétel nélküli szabadon bocsátását; sürgeti a tunéziai hatóságokat, hogy ejtsék a Szonja ad-Dahmáni és húga elleni valamennyi vádat, és tartózkodjanak családjuk zaklatásától;
[bookmark: _Hlk214916283]3.	elítéli Szonja ad-Dahmáni fogva tartásának körülményeit, beleértve a nem megfelelő orvosi ellátást, a családjával és jogi tanácsadójával való kommunikáció korlátozását, a késedelmes meghallgatásokat, valamint a fogva tartásának meghosszabbítását célzó számos eljárást;
4.	ragaszkodik ahhoz, hogy a tunéziai hatóságok védjék meg a gyülekezés és a véleménynyilvánítás szabadságát, garantálják az igazságszolgáltatás függetlenségét, akadályozzák meg a végrehajtó hatalomnak az igazságszolgáltatás feladataiba való beavatkozását, és tartsák tiszteletben a tunéziai alkotmány által garantált szabadságjogokat és egyéb jogokat; elítéli az önkényes fogva tartások és a politikai indíttatású üldöztetések eszkalálódását, valamint a szabadságjogok korlátozását;
5.	felszólít a véleménynyilvánítás miatti büntetőeljárásokat eredményező 54. sz. törvényerejű rendelet teljes körű hatályon kívül helyezésére, valamint a szabadságjogok korlátozására használt valamennyi visszaélésszerű jogszabály teljes körű hatályon kívül helyezésére;
6.	felhívja az uniós intézményeket, hogy fejezzék ki mély aggodalmukat az emberi jogok tunéziai helyzetének romlása miatt, és kezdeményezzenek összehangolt diplomáciai fellépést a politikai foglyok szabadon bocsátásának elősegítése érdekében;
7.	felhívja a tunéziai hatóságokat, hogy tegyenek eleget a nemzetközi emberi jogi jogszabályok és az EU–Tunézia társulási megállapodás szerinti kötelezettségeiknek; tudomásul veszi az EU–Tunézia Társulási Tanács közelmúltbeli elhalasztását, és kéri a Bizottságot, hogy az emberi jogi helyzetet helyezze a politikai párbeszéd, a pénzügyi támogatások, a biztonsági együttműködés és Tunéziával kötendő megállapodások középpontjába;
8.	megingathatatlan szolidaritását fejezi ki a tunéziai civil társadalommal, az emberijog-védőkkel, a független médiával és újságírókkal, valamint az ügyvédi szövetségekkel; felhívja a Bizottságot, hogy reagáljon a tunéziai kormány azon döntésére, hogy zárolja a civil társadalmi szervezetek bankszámláit; hangsúlyozza, hogy a jogi szakemberek kritikus szerepet játszanak a jogállamiság és az igazságszolgáltatási rendszer integritásának megőrzésében;
9.	arra ösztönzi Tunéziát, hogy kezelje a régió számos kihívását azáltal, hogy szerepet vállal az emberi jogok és a demokrácia fenntartásában;
10.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a tagállamok kormányainak és parlamentjeinek, valamint a tunéziai hatóságoknak.

